D. Muňko, generálny riaditeľ Sociálnej poisťovne: (2009-06-23):
Návrh bol prerokovaný v Dozornej rade Sociálnej poisťovne, ktorá vypracovala a uznesením č. 29 z tretieho mesiaca tohto roku schválila k tomuto návrhu súhlasné stanovisko. Uznesením vlády Slovenskej republiky č. 345 zo dňa 6. mája 2009 vláda Slovenskej republiky schválila návrh účtovnej uzávierky. Návrh účtovnej uzávierky je spracovaný v súlade so zákonom č. 431/2002 Z. z. o účtovníctve v znení neskorších predpisov s príslušnými opatreniami Ministerstva financií Slovenskej republiky vzťahujúcimi sa na účtovné obdobie za rok 2008. Súvaha a výkaz ziskov a strát poskytujú informácie o celkovej hospodárskej situácii Sociálnej poisťovne. Vyjadrujú celkovú majetkovú a finančnú situáciu, ako aj stav pohľadávok a záväzkov a rozdiel majetku a záväzkov, posúdenie stavu majetku, záväzkov a finančnej situácie Sociálnej poisťovne vyjadrené v tabuľkových prehľadoch, ktoré sú súčasťou návrhu účtovnej uzávierky Sociálnej poisťovne za rok 2008. Hospodárenie Sociálnej poisťovne bolo aj v roku 2008 významnou mierou ovplyvnené 2. dôchodkovým pilierom. Sociálna poisťovňa postúpila v roku 2008 dôchodkovým správcovským spoločnostiam príspevky na starobné dôchodkové sporenie aj s penále vo výške 24,6 mld. Sk. Z prostriedkov štátnych finančných aktív Slovenskej republiky bolo na vykrytie tohto deficitu poskytnutých 17,1 mld. Sk. Príjmy Sociálnej poisťovne, t. j. bez príspevkov postúpených do 2. piliera, predstavovali v bežnom roku 159,5 mld. Sk a výdavky predstavovali 152,8 mld. korún, z čoho vyplýva, že hospodárenie Sociálnej poisťovne v bežnom roku sa skončilo s prebytkom 6,7 mld. Sk. Na tomto výsledku má svoj podiel aj výstup sporiteľov z 2. piliera a s tým je spojený návrat finančných prostriedkov do Sociálnej poisťovne v počte zhruba 150 000. Najväčší podiel na výdavkoch Sociálnej poisťovne mali výdavky na dôchodkové dávky, ktoré v roku 2008 predstavovali až 89,4 % z celkových výdavkov v sume 152,8 mld. Výdavky na dávky dôchodkového poistenia boli v sume 136,5 mld. korún. Celkové zdroje v dôchodkovom poistení vrátane prevodu z predchádzajúceho roka a štátnych finančných aktív boli na úrovni 119,1 mld. Sk, hospodárenie v ňom skončilo s deficitom 28,5 mld. Sk. Na krytie tohto deficitu boli použité predovšetkým finančné prostriedky z rezervného fondu solidarity, ktorý je na to určený, ale aj finančné prostriedky dvoch základných fondov, a to základného fondu nemocenského poistenia a základného fondu poistenia v nezamestnanosti. Použitie finančných prostriedkov v týchto základných fondoch umožňuje v súčasnosti právna úprava platná do 31. 12. 2010, z ktorej vyplýva, že Sociálna poisťovňa môže poskytnúť finančnú výpomoc zo základného fondu, ktorý vykazuje prebytok finančných prostriedkov, v zmysle § 293ap zákona č. 461/2004 Z. z. o sociálnom poistení. V roku 2008 vytvorila Sociálna poisťovňa správny fond vo výške 5,1 mld. Sk vrátane ostatných príjmov v súlade s príslušnými ustanoveniami zákona o sociálnom poistení. Spolu so zostatkom správneho fondu z roku 2007 mala Sociálna poisťovňa k dispozícii 5,4 mld. Sk. Finančné prostriedky boli vynaložené na zabezpečenie základnej prevádzky Sociálnej poisťovne, starostlivosť o majetok, odmeňovanie zamestnancov, rozvoj inštitúcií v oblasti informatickej podpory výkonu hlavných činností s dôrazom na zavedenie eura do informačných systémov Sociálnej poisťovne. Ďalšie údaje o týchto skutočnostiach sú v predkladanom materiáli. Ďakujem za pozornosť.